หั่นจีดีพีโลกทำหุ้นโภคภัณฑ์หมดเสน่ห์
ถั่วเหลือง ยาง น้ำตาล เสน่ห์ลด ธนาคารโลกหั่นจีดีพีโลกปีนี้โตแค่ 2.20% ลดน้ำหนัก STA KSL และ TVO
29 ต.ค. 2565

ถั่วเหลือง ยาง น้ำตาล เสน่ห์ลด ธนาคารโลกหั่นจีดีพีโลกปีนี้โตแค่ 2.20% ลดน้ำหนัก STA KSL และ TVO
บล.โนมูระพัฒนสิน (CNS) ออกบทวิเคราะห์ภายหลังจากธนาคารโลกออก รายงานปรับลดอัตราการเติบโตของเศรษฐกิจโลก (จีดีพี) ในปีนี้เหลือเพียง 2.20% จากช่วงก่อนหน้าที่ประเมินไว้ที่ 2.40% และลดจีดีพีปีหน้าลงเหลือ 3% จากก่อนหน้าที่ 3.10% ทำให้ราคาสินค้าประเภทซอฟต์คอมมูนิตี ทั้งถั่วเหลือ ยางพารา น้ำตาล และน้ำมันปาล์มปรับตัวลดลง 
ทั้งนี้ ราคาน้ำตาลลดลง 2.89% จากสัปดาห์ก่อนหน้า ถั่วเหลืองลด 2.80% ยางพาราลด 3.63% น้ำมันปาล์มลด 1.78% 
ดังนั้น ทางฝ่ายวิจัยจึงได้ลดน้ำหนักการลงทุนในหุ้นที่อิงกับสินค้าเหล่านี้ลงด้วย คือ บริษัท น้ำมันพืชไทย (TVO) บริษัท น้ำตาลขอนแก่น (KSL) และบริษัท ศรีตรังแอโกรอินดัสทรี (STA) เพราะคาดว่าผลดำเนินงานจะอ่อนตัวลง
“ในวันที่ 19 มิ.ย.นี้ KSL จะพบนักวิเคราะห์ ซึ่งต้อรอฟังรายละเอียดทั้งหมดของบริษัทว่าจะได้รับผลกระทบอย่างไร แต่กำไรไตรมาส 2 ออกมาต่ำกว่าคาดการณ์มาก เนื่องจากบริษัทเลื่อนส่งมอบน้ำตาลหลังปริมาณออกมาต่ำกว่าคาด และมองว่าราคาน้ำตาลกำลังจะทำจุดต่ำสุดที่ 16.5 เซนต์/ปอนด์” บล.โนมูระพัฒนสิน ระบุ
อย่างไรก็ตาม ฝ่ายวิจัยแนะนำให้ซื้อหุ้นที่เกี่ยวเนื่องกับไก่และสุกร เพราะขณะนี้แนวโน้มราคาสินค้าได้ปรับตัวเพิ่มขึ้น หลังปริมาณการผลิตทรงตัวและมีแนวโน้มลดลง โดยราคาสุกรเพิ่มขึ้นแล้ว 2.10% และไก่มีชีวิต 2.84%
“แนะนำซื้อหุ้นบริษัท เจริญโภคภัณฑ์ (CPF) บริษัท จีเอฟพีที (GFPT) และบริษัท ไทยยูเนี่ยน โฟรเซ่น โปรดักส์ (TUF) เพราะแนวโน้มกำไรไตรมาส 2 จะฟื้นตัว”
ด้านนายจำรูญ ชินธรรมมิตร์ ประธานเจ้าหน้าที่บริหารและกรรมการผู้จัดการใหญ่ KSL เปิดเผยว่า ผลดำเนินงานงวดไตรมาส 2 (ก.พ.เม.ย. 2556) มีกำไรสุทธิ 554 ล้านบาท ลดลงจากงวดเดียวกันของปีก่อนที่มีกำไรสุทธิ 666 ล้านบาท ขณะที่งวด 6 เดือน มีกำไรสุทธิ 929 ล้านบาท ลดลงจากงวดเดียวกันของปีก่อนที่มีกำไรสุทธิ 1,082 ล้านบาท
บล.ดีบีเอส วิคเคอร์ส ลดประมาณการกำไรปีนี้ของ KSL ลง 13% จากงวดเดียวกันของปีก่อน และลดประมาณกำไรปีหน้าลง 25% เพื่อสะท้อนราคาน้ำตาลที่ลดลงมาก และไตรมาส 2 มีกำไรเพียง 555 ล้านบาท ต่ำกว่าคาดมาก ขณะที่อัตรากำไรขั้นต้น (มาร์จิน) ก็หดตัวมาเหลือ 20.70% จาก 21.90% 
ทั้งนี้ KSL รับรู้กำไรที่มาจากธุรกิจผลิตและจำหน่ายไฟฟ้า เอทานอล และธุรกิจผลิตและจำหน่ายน้ำตาลทรายและกากน้ำตาลเท่ากับ 407 ล้านบาท 114 ล้านบาท และ 19 ล้านบาท ตามลำดับ
ขณะที่ยอดขายลดลง 23% จากงวดเดียวกันของปีก่อน สู่ระดับ 4,700 ล้านบาท เนื่องจากราคาขายน้ำตาลเฉลี่ยที่ลดลง 11% อัตรากำไรขั้นต้นอ่อนแอลง อัตรากำไรขั้นต้นลดลงมาอยู่ที่ระดับ 20.70% จาก 21.90% ในไตรมาส 2 ปี 2555 ตามผลการดำเนินงานที่อ่อนแอลงของธุรกิจน้ำตาล
นอกจากนี้ ฝ่ายวิจัยได้ปรับยอดจำหน่ายน้ำตาลลง 4% เหลือ 7.5 แสนตัน และลดราคาขายน้ำตาลเฉลี่ยลงเป็น 21.5 เซนต์/ปอนด์ และ 18.5 เซนต์/ปอนด์